“खबरै किस भैड़ी घड़ी च नां होई ही जे परतियै ओदे संजोग जुड़ने च गै नईं हे आए।” द्वारका होर सोचें पेदे रौहन्दे। अन्दरा बाहर निकलने पर सुक्के काठै दा ते बिल्ली दा, रुट्टी खन्दे निच्छा दा ते नमें कम्मै दे मुण्डै च ‘कुत्थ पाने’ दा सगन बचारने आले द्वारका होर नां चाह पियै उठी जाने आलें गी मन्दा आखदे ते गै ग्रैह-गता गी दोस दिन्दे। उन्दा सारा रोह उस घड़ी पर निकलदा जिस च नां होई ही। कुसै बेल्लै मुआं निकली दी गल्ल कियां अनमिट होई जन्दी ऐ! ओ सोचदे रौहन्दे ते बैका दियें फाइलें पर दिन भर झुके दे रुज्झे रौहन्दे। पंजे शाहें दा फिकर उन्दें कशा इस चाली कम्म करान्दा ऐ जियां त्रम्बड़ी दा डर कोहलू दे दांदै कोला। ओ होर-होर लिफदे जा करदे न, कमानै साई।